પિતાશ્રી દોડતા પીપળા પાસે પહોંચ્યા. વાંદરું એમનું ઘડિયાળ ઘડીકમાં કાને ચોંટાડે તો ઘડીકમાં ટગર ટગર જુએ. એ જોવા કે ટક ટકનો અવાજ ક્યાંથી આવે છે. પિતાશ્રી મૂંઝાઈ ગયા. આ સાલું બંદર ઉપરથી ઘડિયાળ ગમે ત્યાં ફેંકશે તો નહીંને! પાડોશી એકઠા થયા. એક પાડોશી દોડીને ઘરમાંથી કેળાંની લુમ લઈ આવ્યા. એક કેળું વાંદરા સામે ધર્યું. કેળું વાંદરાની નબળાઈ છે. એ તરત નીચે આવ્યું. જેવું એણે કેળું ખૂંચવ્યું તેની સાથે પાડોશીકાકાએ એના પંજામાંથી ઘડિયાળ ખૂંચવી લીધું. પણ બધા માણસો મારા પિતા જેવા સદભાગી હોતા નથી. નેહરુજીના સમયમાં કોંગ્રેસનો સૂરજ સોળે કળાએ તપતો હતો ત્યારે સફેદ ટોપી કોંગ્રેસનું પ્રતીક બની ગઈ હતી. કોંગ્રેસીઓ તો ઠીક પાવલીમાં મળતી સફેદ ટોપી જનતામાં છવાઈ ગઈ હતી. સફેદ ટોપીનો બહોળો ઉપાડ હતો. એક વેપારી સફેદ ટોપીનો ગાંસડો ભરી ગામડે ગામડે ફેરી કરતો હતો. એક વાર એ થાક ઉતારવા એક ઝાડને છાંયડે સૂઈ ગયો. ઝાડ પર બેઠેલા વાંદરાઓએ એને માથે ટોપી જોયેલી એટલે ટોળકી ચૂપચાપ નીચે ઊતરી આવી અને ગાંસડીમાંથી ટોપીઓ કાઢી પાછી ઝાડ પર ચઢી ગઈ. વેપારી જાગ્યો. જુએ છે તો ગાંસડો ખાલી. એ ચકભમ થઈ ગયો એની હાલત જોઈને ટોળીએ ઝીરો જાતજાતના અવાજો કરી એનો ઉપહાસ કર્યો. વેપારીએ ઉપર જોય તો દરેક વાંદરાના માથા પર સફેદ ટોપી જોઈ. હવે? કેળાં ખોળવા ક્યાં જાય? વેપારીને એટલું સામાન્ય જ્ઞાન હતું, વાંદરાની જાત નકલખોર હોય છે. એણે પોતાની ટોપી ઉતારી ભોંય પર ફેંકી એવી ગણતરીથી કે વાંદરા એની નકલ કરશે અને ટપોટપ ટોપીઓ ફેંકશે. પણ જેણે માથે સફેદ ટોપી ચઢાવી હોય તે સહેલાઇથી ફસાય ખરો? એક વાંદરો નીચે આવ્યો અને વેપારીએ ફેંકેલી ટોપી પણ ઉઠાવી ગયો.